Sent tirsdag aften bragede en personbil direkte ind i et hus på Sæbyvej nær Tårs, der ligger syd for Hjørring. Politiet fik meldingen om uheldet klokken 23.34. Ingen personer kom til skade ved uheldet, men bilen blev totaltskadet ved sammenstødet, ligesom at huset også fik store skader, det oplyser Nordjyllands Politi. Føreren af bilen var en 18-årig mand, der havde forsøgt at undvige et dyr på vejen. I stedet for at ramme dyret endte det med, at han bragede direkte ind i husets facade. Føreren af bilen slap altså med skrækken, ligesom ingen kom til skade inde i huset.

Referat:
En bilist forsøgte i nat at undvige et dyr på vejen, men endte i stedet med at brage ind i et hus. Uheldet skete i nærheden af Tårs.